རྔ།

རྔ་ནི་མདོ་སྔགས་གཉིས་ཀ་ནས་བསྟན་ཏེ།མད་རྒྱོ་ཆེར་རོལ་པར་རོལ་མོའི་རིགས་བྱེད་བཅོ་བརྒྱད་ཀྱི་ནང་ཚན་དུའང་བགྲང་ཞིང་།ཐུབ་པའི་དབང་པོས་གཞོན་ནུ་རོལ་རྩེད་ཀྱི་སྒྱུ་རྩལ་འགྲན་དུས།དཔག་ཚད་བཅུའི་ཁ་རོལ་དུ་ལྕགས་ཀྱི་རྔ་འབེན་ལ་བཙུག་སོགས་དང་།ཆོས་བཟང་ལྷ་ཡི་འདུན་སར་ལྷ་རྣམས་བག་མེད་པ་ལས་བསྐུལ་བའི་རྔ་བོ་ཆེ་ལས་ཆོས་ཀྱི་སྒྲ་རང་བྱུང་དུ་གྲགས་ཞེས་དང་།བྱང་ཆུབ་སེམས་དཔའ་མཛེས་པའི་ཏོག་གི་རྨི་ལམ་ཐུན་གཅིག་གི་སྣང་བར་ཉི་མ་ལྟར་འབར་བའི་གསེར་གྱི་རྔ་ལས་གསེར་འོད་རྔ་སྒྲའི་མདོ་ཡི་ཚིགས་སུ་བཅད་པ་རང་གྲགས་པ་དང་།མདོ་སྡེ་པད་མ་དཀར་པོ་ལས་ཀྱང་།རྔ་བོ་ཆེ་དང་པདྨ་དང་།སོགས་དང་།ཡང་།དམ་ཆོས་བསྟན་པའི་དུས་སྟོན་ཕྱིར།རྔ་འམ་གཎྜི་བརྡུང་བའི་སྒྲ།ཞེས་པ་སོགས་མདོ་སྡེ་ཕལ་མོ་ལ་རྔའི་ཁུངས་མ་སྨོས་པ་མེད་པས་མདོ་ཕྱོགས་སུའང་གྲགས་ཆེ་བའོ།།

སྔགས་ལ་ནི་རྔའི་རྒྱུ་མཚན་སོགས་རྒྱུད་རྒྱ་གཞུང་ཀུན་ནས་བསྟན་ཏེ།རྟ་མཆོག་རོལ་པའི་རྒྱུད་ལས།རྔ་ནི་ཐབས་ཀྱི་རང་བཞིན་ལ།ལྕགས་ནི་ཤེས་རབ་ཡུམ་གྱི་ངང་།ཡབ་ཡུམ་འཁྲིལ་བའི་སྟངས་སྟབས་ཀྱིས།རྔ་སྐད་གྲགས་སྟོང་མ་འགགས་པས།རྒྱལ་བའི་དཀྱིལ་འཁོར་མ་ལུས་སྐོངས།  །ཞེས་དང་།སྒྱུ་འཕྲུལ་བླ་མ་ལས།ཨེ་ཡི་ཚོགས་ཆེན་འབྱམས་ཀླས་སུ།སྟི་ར་རྔ་སྒྲ་བསྒྲགས་པ་ཡི།  །ཞེས་སོ།

འོན་ཀྱང་རང་ཅག་སྔ་འགྱུར་རྙིང་མ་བ་རྣམས་ལག་ལེན་གྱི་དོན་སྙིང་ཀུན་མཁྱེན་བེེ་རོས་ནག་པོ་ཆེན་པོའི་རྒྱ་གཞུང་རྩོད་མེད་དུ་གསུང་བའི་རྔ་ལ་རྣམ་གྲངས་གཉིས་ཏེ།འདུ་མ་བྱས་པ་རང་བྱུང་དབྱིངས་ཀྱི་རྔ་དང་།འདུས་བྱས་རྟགས་ཀྱི་རྔ་གཉིས་ལས།དང་པོ་ནི།གནམ་མཐའི་རི་རྩེ་ཟླུམ་པོར་བཀུག་པ་ལ།སྤྲིན་དང་ན་བུན་གོ་བའི་རྒྱན་གྱིས་གཡོགས།  །གཡུ་འབྲུག་རོལ་བའི་སྒྲ་སྐད་དྲག་པོ་ནི།གྲགས་སྲོང་དབྱིངས་ནས་ཤར་བའི་རྔ་བོ་ཆེ།།ཞེས་དང་།གཉིས་པ་ནི།རྟ་མཆོག་རོལ་པ།སྒྱུ་འཕྲུལ།ཧེ་རུ་ཀ་རོལ་བ་སོགས་ལས།མི་ཡི་རྩིབས་མ་བཀུག་པ་མི་ཡི་པཌ་པས་གཡོགས་ནས་མི་ཡི་ལག་ངར་གྱིས་བརྡུང་བ་དང་།གླང་ཆེན་རྩིབས་མས་བརྡུང་བ་དང་།རུས་སྦལ་ཁོག་པ་སྦྲུལ་གྱི་ལྤགས་པས་གཡོགས་པའི་རྔ་ཡང་བཤད་དོ།  གཞན་ཡང་།ཨ་ཀར་པ་ལཀྴ་ཡི་རྔ་ཤིང་།སིང་ལྕམ་དཀར་མོའི་པགས་པས་གཡོགས་པ།མཆོག་ཆེན་མི་ཡི་རྩིབས་མའི་ལྕག་གིས།  རིག་འཛིན་རྒྱལ་བ་བསྐུལ་ཕྱིར་བརྡུང་བ་དང་།སྦ་སྙུག་ལྡེམ་པའི་རྔ་ཤིང་ཀྲིཤྞྰཔ་རིའི་པགས་ཀྱིས་གཡོགས་པ།གདུག་པ་དོམ་གྱི་ལག་པའི་ལྕག་གིས་ཡི་དམ་རྒྱ་མཚོ་བསྐངས་ཕྱིར་བརྡུང་བ།སེང་ལྡེང་ཤུག་པའི་རྔ་ཤིང་།རྒྱ་མོ་ར་ཡི་པགས་པས་གཡོག་པ།ཞེ་སྡང་དྲེད་མོང་ལག་པའི་ལྕག་གིས།མ་ཚོགས་ཌྰཀི་བསྐུལ་ཕྱིར་བརྡུང་བ།ཙན་དན་དམར་པོའི་རྔ་ཤིང་།ཞིང་ཆེན་པགས་པས་གཡོག་པ།སྦ་སྒོད་དྲག་པོའི་ལྕག་གིས།དམ་ཅན་བཀའ་སྡོད་བསྐུལ་ཕྱིར།དྲག་པོ་སེང་ལྡེང་རྔ་ཤིང་།འབྲོང་བུ་དར་མའི་པགས་པས་གཡོགས་པ།རྭ་རྒོད་འཁྱིལ་བའི་ལྕག་གིས།གདུག་པ་ཟིལ་གྱིས་གནོན་ཕྱིར་བརྡུང་བ།གདུག་རྩུབ་ཚེར་ནག་རྔ་ཤིང་།ར་རྒོད་པགས་པས་གཡོག་པ།མི་ཡི་རྩིབས་མའི་ལྕག་གིས།འདྲེ་སྲིན་མཐའ་རུ་བསྐྲོད་ཕྱིར་བརྡུང་བ་དང་སོགས་རྔའི་རྒྱུའི་དབྱེ་བ་ནི་མཐའ་ཡས་པར་གསུངས་མོད།འོན་ཀྱང་དེང་སང་ཕྱག་ལེན་དུ་འདེབས་པ་སེང་ལྡེང་གི་རྔ་ཤིང་ལ་བ་གཞོན་གྱི་ལྤགས་པས་གཡོགས་པ་ལ་ཚད་ནི་གྲྭ་རྔ་མཐོ་བརྒྱད་མ་ཞེས་འདོད་པ་ཡིན་ལ།གཙུག་ལག་ཁང་རྣམས་སུ་རྒྱུན་ཆགས་སུ་འཇོག་པའི་རྔ་བོ་ཆེ་སོགས་ལ་ནི་མཐོ་བཅོ་བརྒྱད་དང་ཉེར་བརྒྱད་ལ་སོགས་ཏེ་འོན་ཀྱང་རྒྱ་གཞུང་ཚད་མ་རྣམས་ལས་ནི་ཚད་འདི་ལྟར་ཞེས་པ་ཆེར་མ་མཐོང་ལ།འོན་ཀྱང་མཁས་པ་དག་གི་གསུང་རྒྱུན་དུ་ཡོད་པའི་ཚད་མ་ཡིན་ནོ།།

རྔའི་རྣམ་གྲངས་དེ་རྣམས་ལ་བརྡུང་ཐབས་ཀྱང་མི་འདྲ་བ་མང་དུ་གསུངས་ཀྱང་མདོར་བསྡུས་ན།རྟ་མཆོག་རོལ་པ་ལས། དུས་ཚོད་གྲིབ་སོ་རྒྱུག་པ་ན།རྦོད་གཏོང་མ་མོ་རྦད་པའི་སྟབས།  །སོགས་རྒྱུད་འདི་དག་ཏུ་རྔ་བརྡུང་བའི་དུས་དང་བརྡུང་སྟབས་སོགས་ལེའུ་རེ་ལོང་བར་གསུང་ཡོད་དོ།  །སྒྱུ་འཕྲུལ་བླ་མ་ལས།  སྟི་ར་རྔ་ཆེན་འདི་བརྡུང་བས།།གནོད་སྦྱིན་སྲིན་པོའི་ཚོགས་བསྒྲལ་ནས།མུ་སྟེགས་ཀུན་གྱི་སྙིང་ཡང་འབྱིན།།སྟི་ར་རྔ་ཆེན་འདི་བརྡུང་བས།།སྟོང་གསུམ་ཁྲོ་བོའི་ཚོགས་ཀྱིས་གང་།།ཀུན་ཀྱང་རྔ་སྒྲ་འུ་རུ་རུ།རྔ་སྒྲ་ཆེན་པོས་སྟོང་ཁམས་བཤིགས།  །རྔ་སྒྲ་ཆེན་པོས་བདུད་དཔུང་བསྒྲལ།།རྔ་སྒྲ་ཆེན་པོས་དགྲ་བགེགས་འདུལ།།རྔ་སྒྲ་ཆེན་པོས་ངན་སོང་སྦྱོངས།རྔ་སྒྲ་འབྲུག་གི་ང་རོ་ཡིས།ན་ར་ཀ་དམྱལ་ཁམས་སྟོང་བར་བྱེད།རྔ་སྒྲ་དུག་ཆོམ་རི་རབ་བསྙིལ།།སྟི་ར་རྔ་ཆེན་འདི་བརྡུང་བས།།ཕྱིན་ཅི་ལོག་པའི་སྙིང་ཡང་འབྱིན།།རྔ་ཆེན་འབྲུག་གི་སྒྲ་སྒྲོགས་པས།།རྔ་ཐབས་གློག་སྟོང་འགྱུ་བ་བཞིན།།དེ་བཞིན་གཤེགས་པའི་ཐུགས་དམ་བསྐངས།།མ་མོ་མཁའ་འགྲོ་དམ་ལ་འདུ།།རྣལ་འབྱོར་རྣམས་ཀྱི་ཉམས་ཆགས་སྐོངས།སྟི་ར་རྔ་ཆེན་འདི་བརྡུང་བས།།ཉན་ཐོས་མདོ་སྡེ་གནས་ལས་སྤོར།།རང་རྒྱལ་ལྟ་བ་དབྱིངས་སུ་སྒྲོལ།།སྟི་ར་རྔ་ཆེན་འདི་བརྡུང་བས།།ལྷ་དང་ལྷ་མིན་ཐེག་པ་ཡང་།།བླ་མེད་ཐེག་པའི་དབྱིངས་སུ་སྒྲོལ།།སྟི་ར་རྔ་ཆེན་འདི་བརྡུང་བས།།སྟོང་ཁམས་དྲག་པོའི་རྔ་སྒྲས་གང་།།སྲིད་ཁྲག་གི་རྒྱ་མཚོས་གང་།།དུས་གཅིག་ཉིད་ལ་དབང་བཞི་རྫོགས།།རྔ་ཆེན་རིན་ཆེན་ཁང་པ་བརྩེགས།།བསམ་རྫོགས་ཆེ་ལ་དབང་ཡང་ཐོབ།།ཅེས་སོགས་ཏེ་རྔ་བརྡུང་བའི་དགོས་པའོ།།

Category:རོལི།
Category:རླབས་ཤུད།